Eliteserien i ishockey 1985-86

Eliteserien i ishockey 1985-86 var den 26. sæson af den bedste danske række i ishockey men den første under navnet Eliteserien. Det var samtidig turneringen om det 29. DM i ishockey arrangeret af Dansk Ishockey Union. Turneringen havde deltagelse af de syv bedste hold fra 1. division i ishockey 1984-85, og de syv hold spillede en firdobbelt-turnering alle-mod-alle, hvilket gav 24 kampe til hvert hold. Derefter gik de fire bedste hold videre til slutspillet om DM-medaljer, som blev spillet som en dobbeltturnering alle-mod-alle. Holdet, der endte på 7.-pladsen, rykkede direkte ned i 1. division, mens de sidste to hold spillede kvalifikation mod nr. 2 og 3 i 1. division om de sidste to pladser i den efterfølgende sæson i Eliteserien. 

Mesterskabet blev vundet af Rødovre Skøjte & Ishockey Klub, som dermed vandt DM-titlen for anden sæson i træk og fjerde gang i alt. Sjællænderne var kun blevet nr. 3 i grundspillet men vandt alle seks kampe i slutspillet. Placeringen af mesterskabet blev reelt afgjort i tredjesidste spillerunde, hvor Rødovre var på besøg i Esbjerg Skøjtehal, hvor den betydningsfulde kamp havde tiltrukket 3.428 tilskuere. Inden kampen havde begge hold 7 point i toppen af stillingen, så det lå i luften, at vinderen havde gode chancer for at sikre sig mesterskabet i de sidste kampe. Efter 25 minutters spil var hjemmeholdet foran med 4-0, men i kampens anden halvdel fik de kommende mestre udlignet til 4-4, og blot 26 sekunder før tid afgjorde Bent Hansen kampen til Rødovres fordel med sin scoring til 5-4.

Esbjergenserne måtte derfor nøjes med sølvmedaljerne, mens bronzemedaljerne blev vundet af Frederikshavn IK, som dermed vandt DM-medaljer for første gang. Indtil da havde frederikshavnernes bedste DM-placering været fjerdepladsen i sæsonen 1981-82.

Resultater og stillinger

Grundspil 

De syv hold spillede en firdobbelt-turnering alle-mod-alle, hvilket gav 24 kampe til hvert hold. 

De fire bedste hold gik videre til slutspillet, mens holdet, der sluttede på 7.-pladsen, HIK, rykkede direkte ned i 1. division efter fem sæsoner træk i den bedste række. Holdet blev erstattet af vinderen af 1. division, AaB.

Holdene, der sluttede på 5.- eller 6.-pladsen i grundspillet, Herning IK og Vojens IK spillede sammen med nr. 2 og 3 fra 1. division, Rungsted IK og Gladsaxe SF, i kvalifikationsspillet om de sidste to ledige pladser i Eliteserien i den efterfølgende sæson. Begge hold opnåede endnu en sæson i Eliteserien.

Slutspil 

Slutspillet om medaljerne havde deltagelse af de fire bedst placerede hold i grundspillet: Esbjerg IK, Frederikshavn IK, de forsvarende mestre fra Rødovre SIK og Herlev IK. De fire hold spillede en dobbeltturnering alle-mod-alle om mesterskabet, og holdene startede slutspillet med henholdsvis 3, 2, 1 og 0 point.

Slutspillet blev vundet af Rødovre SIK, som dermed sikrede sig klubbens fjerde Danmarksmesterskab i ishockey.

Kilder / eksterne henvisninger 
 Michael Søvsø: Fra pionerånd til verdensklasse – Danmarks Ishockey Union i 60 år (2009)
 Michael Søvsø, Per Jessen: Vojens på isen – en krønike om et ishockeyhold (2008)
 EliteProspects - DENMARK TEAM STANDINGS 1985-1986  
 EliteProspects - 1985-1986 Denmark PLAYER STATS

Noter 

1985-86
Sæsoner i Superisligaen
Ishockey i 1985
Ishockey i 1986